**Moş Ene**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A venit Moş Ene

Lângă perna mea:

– Dormi, adormi copile,

Eu te voi veghea.

Luna cea frumoasă

S-a culcat în nori,

Buburuza mică

Doarme printre flori.

Doarme şi muşcata

Înflorită-n glastră.

Numai greieraşul

Cântă la fereastră.

Greieraşul cântă…

Cântă ne-ncetat.

Pentru el, copile,

Noaptea-i de cântat.

Dar tu dormi nepoate,

Moşu-ţi va aduce

Vise minunate –

Să ai somnul dulce.